

VENDIM
Nr. 737, datë 9.9.2015

PËR PËRCAKTIMIN E TARIFAVE TË AKREDITIMIT DHE PËR TRAJNIMET E ORGANIZUARA NGA DREJTORIA E PËRGJITHSHME E AKREDITIMIT
(Ndryshuar me VKM nr. 53, datë 27.1.2016)
(i përditësuar)

Në mbështetje të nenit 100 të Kushtetutës dhe të pikave 2, 3 e 8, të nenit 5, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave 

VENDOSI:

1. Përcaktimin e tarifave për mbulimin e kostove që lidhen me akreditimin në Republikën e Shqipërisë ku përfshihen:
a) kërkesa për akreditim fillestar;
b) kërkesa për zgjerim të fushës së akreditimit;
c) kërkesa për riakreditim; 
ç) tarifat administrative; 
d) tarifat për vlerësimin për ditë/për vlerësues;
dh) tarifat për dhënien e certifikatës;
e) tarifat vjetore;
ë) tarifat për ndryshimin e certifikatës dhe ndryshimin e fushës së akreditimit.
2. Në tarifat e përcaktuara në shkronjat “a”, “b” dhe “c” përfshihen kostot për shqyrtimin e aplikimeve dhe kryerjen e aktiviteteve përgatitore për fillimin e procedurave të akreditimit fillestar, procedurës së zgjerimit të fushës së akreditimit dhe procedurës së riakreditimit.
3. Në tarifat administrative përfshihen kostot për përgatitjen e kontratës, lëshimin e dokumenteve nga DPA-ja e takimet e shkurtra informative.
4. Në tarifat për vlerësimin për ditë/për vlerësues përfshihen kostot për aktivitetet për organizimin e paravlerësimit/vlerësimit/ mbikëqyrjes/riakreditimit, shqyrtimit të dokumentacionit, organizimin e vizitës paravlerësuese/vlerësuese/mbikëqyrëse dhe riakredituese, hartimin e raportit të vlerësimit dhe zgjidhjes së moskonformiteteve. Kostoja e paravlerësimit llogaritet vetëm për një ditë vlerësim dhe për një kryevlerësues. Kostoja për vlerësimin përcaktohet për çdo rast të akreditimit fillestar, riakreditimit, zgjerimit të fushës së akreditimit, mbikëqyrjeve të rregullta dhe atyre shtesë, në varësi nga numri total i ditëve të vlerësimit dhe numri i vlerësuesve. Numri total i ditëve të vlerësimit varet nga fusha e aplikimit, numri i metodave ose procedurave dhe fusha e aktiviteteve përgatitore. Kostot e vizitave shtesë paguhen nga organet e vlerësimit të konformitetit aplikues ose të akredituar nëse moskonformitetet që janë përcaktuar janë shkak për vizitën shtesë.
5. Në tarifën për certifikatën e akreditimit përfshihen kostot për përgatitjen e certifikatës, fushës së akreditimit, përgatitjen e CD me simbolin e akreditimit, lëshimin e procedurave për përdorimin e simbolit dhe për të drejtat dhe detyrimet e organit të vlerësimit të konformitetit të akredituar. 
6.	Në tarifën vjetore përfshihen kostot për përdorimin e simbolit të akreditimit, lajmërimin e organit të vlerësimit të konformitetit të akredituar në lidhje me të rejat për akreditimin në përgjithësi dhe ato në DPA në veçanti, si dhe lajmërimin për pjesëmarrje në krahasimet ndërlaboratorike.
7. Në tarifat për ndryshimin e certifikatës dhe ndryshimin e fushës së akreditimit përfshihen kostot për rishikimin e certifikatës dhe fushës së akreditimit në rastet e ndryshimit të standardit, ndryshimit të adresës së organit të vlerësimit të konformitetit, emërtimit të organit të vlerësimit të konformitetit, zgjerimit  dhe reduktimit të akreditimit.
8. Tarifa për vlerësim për kryevlerësuesit dhe ekspertët teknikë është e njëjtë me atë të vlerësuesit. 
9. Tarifa për vlerësimin e dhënë në shkronjën “d”, të pikës 1, zbatohet vetëm për vlerësuesit shqiptarë. Për vlerësuesit e huaj, tarifa e vlerësimit është sipas vendit të origjinës.
10.	 Shërbimet, që kryhen jashtë ambienteve të DPA-së për akreditimin e organeve të vlerësimit të konformitetit, të tilla si shpenzimet e udhëtimit (transporti), akomodimit dhe dietave, mbulohen nga aplikuesi për akreditim ose organi i akredituar.
11.	 Shpenzimet e udhëtimit, akomodimit dhe dietave për vlerësuesit vendas përcaktohen sipas legjislacionit përkatës në fuqi.
12. 	Për çdo proces vlerësimi, numri i ditëve, numri i vlerësuesve dhe  ekspertëve të nevojshëm përcaktohet me propozimin e kryevlerësuesit dhe me miratimin e drejtorit të Departamentit të Akreditimit në DPA.
13.	 Normat për shërbimet e ofruara nga DPA-ja (paravlerësimi, vlerësimi fillestar, vëzhgimi, zgjerimi, mbikëqyrja dhe rivlerësimi) llogariten sipas tarifave për vlerësimin në bazë të dispozitave të këtij vendimi dhe përcaktohen nga drejtori i Departamentit të Akreditimit.
14.	 Kompensimi i shpenzimeve sipas këtij vendimi paguhet në llogarinë e DPA-së. 
15.	 Mbulimi i shpenzimeve për pjesëmarrje në krahasime laboratorike ndërkombëtare apo në programet e tjera për testet e zotësisë së organit të akredituar me kërkesë të DPA-së mbulohen nga organi i akredituar.
16. 	Shpenzimet për shërbimet për mbikëqyrje shtesë të lajmëruara ose të palajmëruara llogariten në kushte të barabarta si në rastet për mbikëqyrje të rregullta.
17.	 Shpenzimet e udhëtimit, akomodimit dhe dietave për vlerësuesit e huaj paguhen nga aplikuesi ose organi i akredituar. DPA-ja përpiqet që shpenzimet e udhëtimit të jenë sa më të ulëta. Shpenzimet për udhëtim brenda vendit, akomodim dhe dieta llogariten sipas legjislacionit në fuqi. 
18.	 Shpenzimet e vlerësimit të kryera nga një organizëm akreditues i huaj në bazë të pikës 2, të nenit 8, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, llogariten sipas vendit të origjinës dhe me marrëveshje midis DPA-së dhe organizmit akreditues të huaj.
19.	 Shpenzimet e vlerësimit të DPA-së, kur ajo operon jashtë territorit të Republikës së Shqipërisë në bazë të pikës 4, të nenit 7, të ligjit nr. 116/2014, “Për akreditimin e organeve të vlerësimit të konformitetit në Republikën e Shqipërisë”, përcaktohen sipas vendimit nr. 870, datë 14.2.2011, të Këshillit të Ministrave, “Për trajtimin financiar të punonjësve që dërgohen me shërbim jashtë vendit”. Në këtë rast, tarifa e vlerësimit për ditë/për vlerësues është e njëjtë me atë të pikës 5, të shtojcës 1, bashkëlidhur këtij vendimi.
20.	 DPA-ja organizon trajnime për palët e treta. Tarifa për trajnim përfshin shpenzimet për pjesëmarrjen në trajnim, materialet e trajnimit, certifikatën e trajnimit. Tarifa për ditë trajnimi është 2 500 (dy mijë e pesëqind) lekë dhe tarifa për certifikatën e trajnimit është 1 000 (një mijë) lekë. Tarifat për trajnimet e organizuara nga DPA-ja aplikohen pas datës 1 janar 2016.
21. Tarifat për akreditimin janë sipas shtojcës 1, bashkëlidhur këtij vendimi.
22. Kontratat e lidhura ndërmjet Drejtorisë së Përgjithshme të Akreditimit dhe organeve të vlerësimit të konformitetit para hyrjes në fuqi të këtij vendimi mbeten të vlefshme deri në përfundimin e rregullt të afatit të përcaktuar në to.
23.	Ngarkohet Drejtoria e Përgjithshme e Akreditimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Shtojca 1
Tarifat e shërbimit të DPA-së

	Nr.
	Përshkrim
	Mënyra e pagesës 
	Lekë

	1
	Aplikimi për akreditim fillestar
	Tarifa paguhet me depozitimin e aplikimit në sekretarinë e DPA-së.
	
2.500

	2
	Aplikimi për zgjerim të fushës së akreditimit
	Tarifa paguhet me depozitimin e aplikimit në sekretarinë e DPA-së. 
	
2.000

	3
	Aplikimi për riakreditim
	Tarifa paguhet me depozitimin e aplikimit në sekretarinë e DPA-së. 
	
1.500

	4
	Tarifa administrative
	Tarifa paguhet me nënshkrimin e kontratës. 
	
5.000

	5
	Tarifa e vlerësimit për ditë/për vlerësues 
	80% e tarifës paguhet para vizitës dhe 20% e tarifës paguhet pas kryerjes së veprimeve korrigjuese nga ovk-ja. 
	
16.000

	6
	Tarifa e certifikatës 
	Tarifa paguhet kur merret vendimi për akreditim.
	
10.000

	7
	Tarifa për ndryshim certifikatë dhe fushe të akreditimit
	Tarifa paguhet kur ndryshohet certifikata dhe fusha e akreditimit.
	
3.000

	8
	Tarifa vjetore për laboratorët testues/kalibrues/mjekësorë
- kur numri i metodave të akredituara është nga 1- 20
- kur numri i metodave të akredituara është nga 21- 100
- kur numri i metodave të akredituara është mbi 100
	Tarifa paguhet në përfundim të vitit të parë të akreditimit dhe në çdo vit pasardhës në të njëjtën datë.

	- 23.000       
- 46.000     
- 95.000 

	8/1
	Tarifa vjetore për trupat inspektues 
· -deri në 10 fusha inspektimi
· -mbi 10 fusha inspektimi
	Tarifa paguhet në përfundim të vitit të parë të akreditimit dhe në çdo vit pasardhës në të njëjtën datë.
	
- 25.000   

- 50.000   

	
8/2
	Tarifa vjetore për trupat certifikues të produkteve
-deri ne 10 produkte/grup produkte të akredituara
-mbi 10 produkte/grup produkte të akredituara
	Tarifa paguhet në përfundim të vitit të parë të akreditimit dhe në çdo vit pasardhës në të njëjtën datë.
	
- 25.000

- 50.000

	
8/3
	Tarifa vjetore për trupa certifikues të sistemeve të menaxhimit 
· -deri në 10 fusha të sektorëve industrial dhe tregtar
· -mbi 10 fusha të sektorëve industrial dhe tregtar
	Tarifa paguhet në përfundim të vitit të parë të akreditimit dhe në çdo vit pasardhës në të njëjtën datë.
	
- 25.000

- 50.000

	8/4
	Tarifa vjetore për trupat certifikues të personit
-deri në 10 fusha 
-mbi 10 fusha
	Tarifa paguhet në përfundim të vitit të parë të akreditimit dhe në çdo vit pasardhës në të njëjtën datë.
	
- 25.000
- 50.000

